สงครามค่าเงิน
ช่วงนี้อดีตขุนคลังโลก กรณ์ จาติกวณิช รมว.คลังเงา ไม่ค่อยว่างโพสต์เฟซบุ๊ก เพราะมัวแต่ไปช่วยหาเสียงผู้ว่าฯ กทม. เลยปล่อยให้อดีตขุนคลัง ในรัฐบาลยิ่งลักษณ์ ธีระชัย ภูวนาถนรานุบาล ขโมยซีน
20 ก.พ. 2556

ช่วงนี้อดีตขุนคลังโลก กรณ์ จาติกวณิช รมว.คลังเงา ไม่ค่อยว่างโพสต์เฟซบุ๊ก เพราะมัวแต่ไปช่วยหาเสียงผู้ว่าฯ กทม. เลยปล่อยให้อดีตขุนคลัง ในรัฐบาลยิ่งลักษณ์ ธีระชัย ภูวนาถนรานุบาล ขโมยซีน
คุณธี ใช้โอกาสว่างๆ เสนอแนะ และแอบขบกัดเดอะโต้งเป็นระยะ 
แต่เมื่อวานนี้ ซึ่งเป็นวันเกิดของ รมว.คลังเงา คุณกรณ์ถือโอกาสโพสต์เรื่องสงครามอัตราแลกเปลี่ยนว่า
“แบงก์ชาติกำลังจะมีประชุมคณะกรรมการนโยบายการเงินอีกครั้ง เพื่อกำหนดว่าจะลดดอกเบี้ยตามที่รัฐมนตรีคลังต้องการหรือไม่ 
ผมอยากฝากข้อสังเกตว่า ผลสรุปการประชุมรัฐมนตรีคลังจากยี่สิบประเทศใหญ่สุด G20 เรื่อง “สงครามอัตราแลกเปลี่ยน” ทำให้สรุปได้ว่า สงครามนี้ “ตัวใครตัวมัน” เพราะใครจะมีนโยบายพิมพ์เงิน ลดค่าเงินตัวเอง หรืออย่างไรก็แล้วแต่ ให้ถือว่าเป็นสิทธิ และให้ถือว่าเป็นเรื่องภายในของประเทศนั้นๆ
ในทางเศรษฐกิจเป็นเพราะทุกคนกังวลกับเรื่องอัตราการขยายตัวเศรษฐกิจมากกว่าเงินเฟ้อ ส่วนในทางการเมือง ตีความได้ว่าทุกประเทศ G20 รู้ว่าฝืนการเมืองในแต่ละประเทศไม่ได้ แต่ประเทศอื่นๆ เขากดดอกเบี้ยให้ต่ำได้ เพราะเศรษฐกิจเขาไม่โต การว่างงานเขามาก ไม่เหมือนไทยเรา
สรุปว่าเงินบาทผันผวนแน่ และเนื่องจากเศรษฐกิจพื้นฐานเราดีกว่าเขา เงินบาทก็จะต้องแข็งค่าต่อไป ลดดอกเบี้ยอาจช่วยได้บ้างในระยะสั้น แต่ผลที่ตามมาเรื่องฟองสบู่ เรื่องเงินเฟ้อ ต้องระวังด้วยครับ” 
จบข่าว